Man vas oor beskermde reptiele‘n Armadil-akkedis. Foto: ANA via die CapeNature webtuiste (http://www.capenature.co.za) ŉ 49-jarige man sal Maandag in die hof verskyn nadat hy glo met beskermde reptiele ter waarde van meer as R700 000 in sy besit betrap is. Die Wes-Kaapse polisie het die man Vrydag by Nuwerus naby die N7 net noord van Kaapstad vasgetrek. Kapt. FC van Wyk, woordvoerder van die polisie, het gesê die man is omstreeks 15:30 by ŉ padblokkade wat juis vir die feesseisoen opgestel is, vasgetrek. “Die Vredendal-polisie het ŉ motor wat van die padblokkade af weggejaag het, agternagesit. Die motor is uiteindelik in Bitterfontein, Nuwerus, naby die grens van die Noord-Kaap tot stilstand gebring en die man in hegtenis geneem,” het Van Wyk gesê. Volgens Van Wyk het die man 48 armadil-akkedisse in sy besit gehad. Dit is ŉ beskermde spesie en die akkedisse is sowat R720 000 werd. Die man sal in die Klawer-landdroshof verskyn op aanklag van die besit van ŉ beskermde spesie.